Vaalwater-boer in gesig geskietFoto: Reint Dykema Kol. Ronel Otto, polisiewoordvoerder, het aan Maroela Media gesê Ian van Druten, glo in sy vroeë veertigs, is omstreeks 07:00 na store op die plaas en is deur ’n onbekende aantal mans oorval en in die gesig geskiet. Van Druten se vrou wat in die plaashuis was, het die skoot gehoor en dadelik die bure en polisie gebel. Die verdagtes het gevlug. Volgens Otto is Van Druten in die hospitaal opgeneem, maar is hy nie kritiek beseer nie. Ian Cameron, AfriForum se hoof van gemeenskapsveiligheid, het sy kommer uitgespreek oor die toename in plaasaanvalle in Limpopo. “Ons sukkel veral in daardie gebied met onwettige immigrante wat die aanvalle pleeg. Die afgelope paar inhegtenisnemings was buitelanders, veral Zimbabwiërs. Die probleem is wanneer hulle onwettig in die land is, is dit vrek moeilik vir ons en die polisie om hulle op te spoor,” het hy gesê. Die aanval op Van Druten is een van talle wat die afgelope maand in Limpopo plaasgevind het. Dinsdag is ŉ wag op ŉ plaas in die Modimolle (Nylstroom)-omgewing deur sewe mans oorval en met ŉ hamer aangerand. Vroeër in April is Sean Henry Bates (19) en sy weduwee-ma deur twee aanvallers op hul kleinhoewe buite Polokwane (Pietersburg) oorval. Eugene du Toit, ŉ boer van Limpopo, is op 5 April in die vroeë oggendure op sy plaas tussen Groblersdal en Marble Hall aangeval, terwyl Carel “Bossie” Badenhorst (63) se liggaam op 4 April deur ŉ eiendomsagent en voornemende kopers in ŉ stoor op die plaas Doelgerig gevind is. Hy het ŉ wond aan sy agterkop gehad. Slegs twee weke vantevore is Jakes van Deventer (35) op ŉ plaas naby Bela-Bela (Warmbad) aangeval en vermoor. Drie vermeende misdadigers is verlede naweek in die Naboomspruit-omgewing aangekeer. Otto het aan Maroela Media gesê polisiebeamptes het die mans herken as van die gebied se gesoekte huisbrekers wat glo deel is van ŉ bende. ŉ 30-jarige verdagte is ook op Vrydag 10 April vroegoggend in hegtenis geneem ná ŉ onlangse aanval op ŉ plaas in Limpopo waartydens ŉ vrou glo verkrag en beroof is. “Daar is ŉ beslis ŉ toename in aanvalle in hierdie gebied, maar ons het wel verskeie inhegtenisnemings die afgelope tyd gemaak,” het Otto gesê. “Dit is dus moeilik om te sê of dit geïsoleerde gevalle is en of daar ŉ verbintenis is. Ons ondersoek of daar dalk lede van ŉ groter groep aanvallers is wat steeds op vrye voet is.”